Projekts

## LATVIJAS REPUBLIKAS MINISTRU KABINETS

2011.gada Rīkojums Nr.

Rīgā (prot. Nr. .§)

**Par atteikumu nodot privatizācijai valsts nekustamo īpašumu Marijas ielā 4, Rīgā**

1. Ministru kabinets (adrese – Brīvības bulvāris 36, Rīga, LV-1520) ir izskatījis SIA „LAMIHOR” (vienotās reģistrācijas Nr.40003245131) iesniegto privatizācijas ierosinājumu (reģistrēts valsts akciju sabiedrības „Privatizācijas aģentūra” Privatizācijas ierosinājumu reģistrā 2006.gada 31.augustā ar Nr.1.744).

2. SIA „LAMIHOR” ierosina privatizēt valsts nekustamo īpašumu (nekustamā īpašuma kadastra Nr.0100 004 0001) Marijas ielā 4, Rīgā.

3. Pēc privatizācijas ierosinājuma izskatīšanas Ministru kabinets konstatē:

3.1. valsts nekustamais īpašums (nekustamā īpašuma kadastra Nr.0100 004 0001) Marijas ielā 4, Rīgā, 2000.gada 10.oktobrī reģistrēts Rīgas pilsētas zemesgrāmatu nodaļas Rīgas pilsētas zemesgrāmatas nodalījumā Nr.28296 uz Latvijas valsts vārda Izglītības un zinātnes ministrijas personā.

Valsts nekustamais īpašums (nekustamā īpašuma kadastra Nr.0100 004 0001) Marijas ielā 4, Rīgā, sastāv no zemes vienības 1180 m2 platībā (zemes vienības kadastra apzīmējums 0100 004 0001) Marijas ielā 4, Rīgā, un divām būvēm (būvju kadastra apzīmējumi 0100 004 0001 001 un 0100 004 0001 002) Marijas ielā 4, Rīgā (turpmāk – valsts īpašuma objekts);

3.2. valsts īpašuma objekts ir daļēji iznomāts:

3.2.1. 2009.gada 25.augustā starp Rīgas Tūrisma un tirdzniecības skolu (turpmāk – Skola) un sabiedrību ar ierobežotu atbildību „Perfekts C” ir noslēgts līgums par neapdzīvojamo telpu 24,40 m2 platībā nomu (reģistrēts Izglītības un zinātnes ministrijā ar Nr.3775-2009, spēkā līdz 2012.gada 1.septembrim);

3.2.2. 2009.gada 26.augustā starp Skolu un sabiedrību ar ierobežotu atbildību „VIGO & KO A” ir noslēgts līgums par neapdzīvojamo telpu 84,10 m2 platībā nomu (reģistrēts Izglītības un zinātnes ministrijā ar Nr.3774-2009, spēkā līdz 2012.gada 25.augustam);

3.2.3. 2009.gada 2.novembrī starp Skolu un Rīgas domes Informācijas tehnoloģiju centru ir noslēgts nomas līgums Nr.TC-09-80-lī par neapdzīvojamo telpu 2,10 m2 platībā nomu (reģistrēts Izglītības un zinātnes ministrijā ar Nr.3806-2010, spēkā līdz 2013.gada 30.septembrim);

3.2.4. 2010.gada 29.aprīlī starp Skolu un sabiedrību ar ierobežotu atbildību „PLUS PUNKTS” ir noslēgts līgums par neapdzīvojamo telpu 3,30 m2 platībā nomu (reģistrēts Izglītības un zinātnes ministrijā ar Nr.3900-2010, spēkā līdz 2012.gada 15.maijam);

3.2.5. 2010.gada 29.aprīlī starp Skolu un sabiedrību ar ierobežotu atbildību „Lielkalnu centrs” ir noslēgts līgums par neapdzīvojamo telpu 228,50 m2 platībā nomu ēdināšanas pakalpojumu nodrošināšanai, tajā skaitā izglītojamajiem un Skolas darbiniekiem (reģistrēts Izglītības un zinātnes ministrijā ar Nr.3893-2010, spēkā līdz 2012.gada 1.jūnijam);

3.2.6. 2010.gada 29.aprīlī starp Skolu un sabiedrību ar ierobežotu atbildību „Autolaime” ir noslēgts līgums par neapdzīvojamo telpu 28,50 m2 platībā nomu (reģistrēts Izglītības un zinātnes ministrijā ar Nr.3894-2010, spēkā līdz 2012.gada 1.jūnijam);

3.2.7. 2010.gada 29.aprīlī starp Skolu un sabiedrību ar ierobežotu atbildību „Violeta LUX” ir noslēgts līgums par neapdzīvojamo telpu 78,10 m2 platībā nomu (reģistrēts Izglītības un zinātnes ministrijā ar Nr.3895-2010, spēkā līdz 2012.gada 15.maijam);

3.3. saskaņā ar likuma „Par valsts un pašvaldību īpašuma objektu privatizāciju” 17.panta pirmo daļu nav subjekta, kuram varētu tikt atzītas valsts īpašuma objekta pirmpirkuma tiesības;

3.4. valsts īpašuma objekts atrodas Skolas lietojumā. Saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 24.90.apakšpunktu Skola ir Izglītības un zinātnes ministrijas padotībā esoša profesionālās izglītības iestāde. Skolas darbību reglamentē „Rīgas Tūrisma un tirdzniecības skolas nolikums”, kas apstiprināts ar Izglītības un zinātnes ministrijas 2003.gada 30.septembra rīkojumu Nr.467 „Par Rīgas Tūrisma un tirdzniecības skolas nolikuma apstiprināšanu” (turpmāk – nolikums).

Skolas darbības tiesiskais pamats ir noteikts Izglītības likuma 22.pantā, Profesionālās izglītības likuma 15.pantā un nolikumā;

3.5. valsts īpašuma objektu Skola izmanto savu funkciju (interešu izglītības procesa, mācību procesa un praktisko apmācību) izpildes nodrošināšanai. Maksimālais pieļaujamais Skolas mācību telpu (platība – 3744,60 m2) noslogojums ir 900 – 1050 izglītojamie. 2010./2011.mācību gada 1.janvārī Skolā profesionālās izglītības programmas apgūst 944 izglītojamie;

3.6. 2011.gadā Skolā izglītojamajiem tiek piedāvāts apgūt šādas profesionālās izglītības programmas:

3.6.1. „Mazumtirdzniecības komercdarbinieks” (programmas kods: 33 341 02, akreditēta līdz 2015.gada 16.decembrim);

3.6.2. „Konditors” (programmas kods: 32 811 02, akreditēta līdz 2015.gada 16.decembrim);

3.6.3. „Pavārs” (programmas kods: 32 811 02, akreditēta līdz 2015.gada 16.decembrim);

3.6.4. „Ēdināšanas pakalpojumu speciālists” (programmas kods: 33 811 02, akreditēta līdz 2015.gada 16.decembrim);

3.6.5. „Tūrisma pakalpojumu komercdarbinieks” (programmas kods: 33 341 02, akreditēta līdz 2013.gada 18.jūnijam);

3.6.6. „Viesmīlības pakalpojumu speciālists” (programmas kods: 33 811 03, akreditēta līdz 2013.gada 18.jūnijam);

3.6.7. „Viesnīcu pakalpojumu speciālists” (programmas kods: 35b 811 03, akreditēta līdz 2015.gada 16.decembrim);

3.6.8. „Viesu uzņemšanas dienesta speciālists” (programmas kods: 35b 811 03, akreditēta līdz 2015.gada 16.decembrim);

3.7. 2004. – 2008.gada laika periodā valsts īpašuma objektā tikuši veikti ievērojami ieguldījumi Skolas infrastruktūras un materiāli tehniskā nodrošinājuma uzlabošanai. 2007.gadā mācību kabinetu 299,20 m2 platībā renovācijai izlietoti LVL 94 936,40 (deviņdesmit četri tūkstoši deviņi simti trīsdesmit seši lati, 40 santīmi). 2008.gadā mācību kabinetu 191,00 m2 platībā renovācijai izlietoti LVL 34 503,85 (trīsdesmit četri tūkstoši pieci simti trīs lati, 85 santīmi). Savukārt materiāli tehniskā nodrošinājuma uzlabošanai 2006.gadā izlietoti LVL 2 381,79 (divi tūkstoši trīs simti astoņdesmit viens lats, 79 santīmi) (konvekcijas krāsns un ledus ģeneratora iegādei), 2007.gadā konvekcijas krāsns un mīklas mīcītāja – putotāja iegādei izlietoti LVL 4 318,80 (četri tūkstoši trīs simti astoņpadsmit lati, 80 santīmi), savukārt, mazvērtīgā inventāra – izglītojamo galdu un krēslu – iegādei izlietoti LVL 6 417,57 (seši tūkstoši četri simti septiņpadsmit lati, 57 santīmi). 2008.gadā mācību kabinetu 76,20 m2 platībā elektroinstalācijas ar apgaismes ķermeņiem nomaiņai izlietoti LVL 729,49 (septiņi simti divdesmit deviņi lati, 49 santīmi);

3.8. 2004.gadā Skola piedalījās Eiropas Reģionālās attīstības fonda (turpmāk – ERAF) izsludinātajā projektu iesniegumu konkursā, kura rezultātā Skolai tika piešķirts finansējums projekta „Rīgas Tūrisma un tirdzniecības skolas renovācija un aprīkojuma modernizācija izglītības kvalitātes paaugstināšanai” īstenošanai, kura ietvaros tika veikta elektroinstalācijas un apgaismes ķermeņu nomaiņa neapdzīvojamām telpām 1 137,40 m2 platībā, uzstādīts ūdens un kanalizācijas sistēmas aprīkojums neapdzīvojamām telpām 4 400,00 m2 platībā, sakārtota apkures sistēma, izremontētas mācību telpas un izveidoti praktisko nodarbību kabineti. 2004.-2006.gada struktūrfondu plānošanas periodā Skola ieguldīja ERAF līdzekļus LVL 77 668,00 (septiņdesmit septiņi tūkstoši seši simti sešdesmit astoņi lati, 00 santīmi) apmērā 1.4.4.aktivitātes „Sākotnējās profesionālās izglītības iestāžu renovācija un mācību aprīkojuma modernizācija” ietvaros.

Saskaņā ar Eiropas Savienības Padomes 1999.gada 21.jūnija Regulas (EK) Nr.[1260/1999](http://pro.nais.lv/naiser/esdoc.cfm?esid=31999R1260_blank), ar ko paredz vispārīgus noteikumus par struktūrfondiem (turpmāk – Regula), 30.panta ceturto daļu Eiropas Savienības struktūrfondu finansējuma saņēmējam jānodrošina, ka piecu gadu laikā pēc datuma, kad tika noslēgts līgums par projekta īstenošanu, projektā netiek veiktas būtiskas pārmaiņas, kas skar ERAF ieguldījuma būtību vai īstenošanas nosacījumus vai piešķir kādai firmai vai valsts iestādei nepamatotas priekšrocības, un kas izriet no izmaiņām kāda infrastruktūras elementa īpašumtiesību veidā vai ražošanas darbību pārtraukšanas vai to pārvietošanas. Gadījumā, ja šādas pārmaiņas notiek, saskaņā ar Regulas 39.panta trešo daļu Eiropas Komisija var nolemt samazināt Regulas 32.panta otrajā daļā minēto avansa maksājumu vai veikt vajadzīgās finanšu korekcijas, pilnībā vai daļēji anulējot ERAF ieguldījumu šai palīdzībai. Lai nodrošinātu Eiropas Savienības struktūrfondu ieguldījuma izglītībā ietekmes ilgtspēju, Skolai kā Eiropas Savienības struktūrfondu finansējuma saņēmējam ir jānodrošina, ka netiks mazināta ERAF līdzfinansētā projekta ieguldījuma vērtība un lietošanas mērķis netiks mainīts;

3.9. teorētiskās un praktiskās iemaņas izglītojamie apgūst mūsdienīgos, ar jaunākajām tehnoloģijām aprīkotos mācību un praktisko nodarbību kabinetos, kas ir īpaši pielāgoti Skolā apgūstamo profesionālās izglītības programmu sekmīgai apgūšanai un kas sniedz iespēju organizēt mācību procesu atbilstoši pašreizējām darba tirgus prasībām un pastāvošajiem standartiem. Skolā atbilstoši darba tirgus prasībām ir iekārtoti divi tūrisma ģeogrāfijas kabineti, divi mācību viesnīcas numuri, trīs viesu apkalpošanas kabineti, divas mācību virtuves, viens mācību konditorejas cehs, viens ēdināšanas uzņēmumu iekārtu kabinets un citi atbilstoši aprīkoti mācību kabineti. Skolā jauno tūrisma un viesmīlības nozares speciālistu apmācībā tiek izmantotas šādas jaunākās tehnoloģijas – globālā rezervēšanas sistēma „Amadeus Selling Platform”, viesmīlības un ēdināšanas speciālistu apmācībā tiek izmantotas jaunākās tehnoloģiskās iekārtas – „Metos” konditorejas konvekcijas krāsns, mīklas mīcītājs – putotājs un trauku mazgājamā mašīna, konvekcijas krāsnis un elektriskās plītis „Zanussi”, CC karšu un POS termināļi, grāmatvedības uzskaites sistēma, kā arī dažādi elektroniskie kases aparāti. Skolas datorklasē un bibliotēkā ir pieejams interneta pieslēgums, kā arī atbilstošs tehniskais nodrošinājums;

3.10. valsts īpašuma objekts teritoriāli atrodas vietā, kura pietiekami komfortabli sasniedzama arī izglītojamajiem, kuru dzīves vieta nav Rīgas pilsētas administratīvajā teritorijā;

3.11. Skolas ēka (būves kadastra apzīmējums 0100 004 0001 001) Marijas ielā 4, Rīgā, celta 1896.gadā un atbilstoši Valsts kultūras pieminekļu aizsardzības inspekcijas 2005.gada 13.aprīļa vēstulē Nr.02-02/964 „Par ēku Rīgā, Marijas ielā 4” norādītajam tā atrodas valsts nozīmes pilsētbūvniecības pieminekļa „Rīgas pilsētas vēsturiskais centrs” (valsts aizsardzības Nr.7442) un UNESCO ([United Nations Educational, Scientific and Cultural Organization](http://www.unesco.org/)) Pasaules kultūras un dabas mantojuma vietas „Rīgas pilsētas vēsturiskais centrs” (aizsardzības Nr.852) teritorijā;

3.12. atbilstoši Profesionālās izglītības iestāžu tīkla optimizācijas pamatnostādnēm 2010.-2015.gadam, kas ir atbalstītas ar Ministru kabineta 2010.gada 6.janvāra rīkojumu Nr.5 „Par Profesionālās izglītības iestāžu tīkla optimizācijas pamatnostādnēm 2010.–2015.gadam”, Rīgas Purvciema amatu skolas, Skolas un valsts sabiedrības ar ierobežotu atbildību „Rīgas pārtikas ražotāju vidusskola” izstrādātajai stratēģijai „Profesionālās izglītības iestāžu – Valsts SIA „Rīgas pārtikas ražotāju vidusskola”, Rīgas Tūrisma un tirdzniecības skolas, Rīgas Purvciema amatu skolas – Attīstības un investīciju stratēģija 2010.-2015.gadam”, kā arī saskaņā ar Ministru kabineta 2011.gada 1.marta rīkojumu Nr.82 „Par Rīgas Purvciema amatu skolas un Rīgas Tūrisma un tirdzniecības skolas likvidāciju, deleģējot to uzdevumus valsts sabiedrībai ar ierobežotu atbildību „Rīgas pārtikas ražotāju vidusskola”” ar 2011.gada 1.septembri tiks likvidētas Izglītības un zinātnes ministrijas padotībā esošās valsts izglītības iestādes – Rīgas Purvciema amatu skola un Skola – un to uzdevumi tiks deleģēti valsts sabiedrībai ar ierobežotu atbildību „Rīgas pārtikas ražotāju vidusskola”, kuras nosaukums atbilstoši Ministru kabineta 2011.gada 1.marta rīkojuma Nr.82 „Par Rīgas Purvciema amatu skolas un Rīgas Tūrisma un tirdzniecības skolas likvidāciju, deleģējot to uzdevumus valsts sabiedrībai ar ierobežotu atbildību „Rīgas pārtikas ražotāju vidusskola”” 4.punktam tiks mainīts uz nosaukumu „Valsts sabiedrība ar ierobežotu atbildību „Rīgas Pārtikas un viesmīlības profesionālā vidusskola”” (turpmāk – Sabiedrība). Pamatojoties uz Ministru kabineta 2011.gada 1.marta rīkojuma Nr.82 „Par Rīgas Purvciema amatu skolas un Rīgas Tūrisma un tirdzniecības skolas likvidāciju, deleģējot to uzdevumus valsts sabiedrībai ar ierobežotu atbildību „Rīgas pārtikas ražotāju vidusskola”” 2.punktu, Sabiedrība ir Skolas mācību programmu, funkciju, tiesību, saistību (tajā skaitā no spēkā esošajām darba tiesiskajām attiecībām izrietošo tiesību un pienākumu), prasību, bilancē esošās mantas, lietvedības un arhīva pārņēmēja. Arī pēc minētās likvidācijas valsts īpašuma objekts būs nepieciešams un tiks izmantots apvienotās profesionālās izglītības iestādes – Sabiedrības – interešu izglītības procesa, mācību procesa un praktisko apmācību nodrošināšanai.

Saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 16.panta pirmo daļu valsts īpašuma objekts var tikt nodots atsavināšanai saskaņā ar Publiskas personas mantas atsavināšanas likumu ne agrāk kā trīs gadus pēc tam, kad pieņemts lēmums par privatizācijas ierosinājuma noraidīšanu, izņemot minētā panta trešajā daļā minētos gadījumus.

Valsts īpašuma objektu pēc Skolas likvidācijas atbilstoši Ministru kabineta 2011.gada 1.marta rīkojuma Nr.82 „Par Rīgas Purvciema amatu skolas un Rīgas Tūrisma un tirdzniecības skolas likvidāciju, deleģējot to uzdevumus valsts sabiedrībai ar ierobežotu atbildību „Rīgas pārtikas ražotāju vidusskola”” 7.punktam paredzēts ieguldīt Sabiedrības pamatkapitālā, pamatojoties uz Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 16.panta trešās daļas 1.punktu, lai nodrošinātu apvienotās profesionālās izglītības iestādes – Sabiedrības – funkciju veikšanu;

3.13. Skolai nav cita atbilstoši pielāgota un iekārtota nekustamā īpašuma, kurā varētu nodrošināt tās funkciju izpildi. Nododot privatizācijai valsts īpašuma objektu, Skolai un pēc tam arī Sabiedrībai būtu nepieciešams nomāt tās funkciju izpildes nodrošināšanai atbilstoši aprīkotu nekustamo īpašumu, meklēt vai būvēt un no jauna atbilstoši pielāgot citu valsts nekustamo īpašumu, tādējādi radot risku valsts budžeta līdzekļu nesaimnieciskai izlietošanai;

3.14. saskaņā ar Administratīvā procesa likuma 62.panta pirmo daļu Izglītības un zinātnes ministrija ar 2011.gada 10.jūnija vēstuli Nr.1-17/3382 „Par viedokļa sniegšanu” nosūtīja privatizācijas ierosinātājam – SIA „LAMIHOR” – uz Lursoft datu bāzē norādīto juridisko adresi („RTEC-2” 2-26, Aconē, Salaspils pagastā, Salaspils novadā, LV-2119) Ministru kabineta rīkojuma projektu „Par atteikumu nodot privatizācijai valsts nekustamo īpašumu Marijas ielā 4, Rīgā” viedokļa sniegšanai. Atbilstoši valsts akciju sabiedrības „Latvijas Pasts” piegādes punkta „Salaspils” 2011.gada 17.jūnija paziņojumam minētā vēstule Izglītības un zinātnes ministrijai tika atpakaļsūtīta ar norādi, ka SIA „LAMIHOR” šajā adresē nav sastopama.

4. Saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta trešo daļu Ministru kabinets, lemjot par valsts īpašuma objekta, kā arī apbūvēta un neapbūvēta zemesgabala nodošanu privatizācijai, izvērtē, vai attiecīgais objekts vai zemesgabals ir nepieciešams valsts pārvaldes funkciju vai valsts vai pašvaldības komercdarbības veikšanai saskaņā ar Valsts pārvaldes iekārtas likumu.

Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta piektajā daļā noteikts, ka tikai Ministru kabinets var pieņemt lēmumu par atteikumu nodot privatizācijai valsts īpašuma objektu. Ministrijas vai citas institūcijas iebildumi pret konkrētā valsts īpašuma nodošanu privatizācijai nevar būt par pamatu tam, lai šā valsts īpašuma privatizācijas ierosinājumu Ministru kabinets neizskatītu pēc būtības. Lēmumā par atteikumu nodot privatizācijai valsts īpašuma objektu norādāms, kuras valsts pārvaldes funkcijas vai kādas komercdarbības veikšanai attiecīgais objekts vai zemesgabals nepieciešams.

5. Saskaņā ar likuma „Par valsts un pašvaldību finanšu līdzekļu un mantas izšķērdēšanas novēršanu” 3.panta 1.punktu valsts iestāžu rīcībai ar finanšu līdzekļiem un mantu jābūt tādai, lai mērķi sasniegtu ar mazāko finanšu līdzekļu un mantas izlietojumu, līdz ar to nav pieļaujams palielināt Skolas un pēc tam arī Sabiedrības budžeta līdzekļu izdevumus, lai nomātu attiecīgas telpas vai pielāgotu citu nekustamo īpašumu Skolas un pēc tam arī Sabiedrības interešu izglītības procesa, mācību procesa un praktisko apmācību nodrošināšanai, ja valsts īpašuma objekts tiktu privatizēts.

6. Ikviena personas tiesību ierobežojuma pamatā ir apstākļi un argumenti, tātad ierobežojums tiek noteikts svarīgu interešu labad. Tādēļ atteikumam, kas radītu personas tiesību ierobežojumu, jāatbilst samērīguma principam, proti, ja publiska vara ierobežo personas tiesības un likumiskās intereses, ir jāievēro saprātīgs līdzsvars starp sabiedrības un indivīda interesēm.

Saskaņā ar Valsts pārvaldes iekārtas likuma 10.pantā ietvertajiem valsts pārvaldes principiem valsts pārvalde darbojas sabiedrības interesēs, īstenojot valsts pārvaldes funkcijas. Atbilstoši Administratīvā procesa likuma 13.pantam un 66.panta pirmās daļas 4.punktam labums, ko sabiedrība iegūst, atsakot nodot privatizācijai valsts īpašuma objektu, ir lielāks nekā privatizācijas ierosinātāja – SIA „LAMIHOR” – tiesisko interešu ierobežojums.

7. No minētajiem apsvērumiem secināms, ka valsts īpašuma objekts saglabājams Latvijas valsts īpašumā Izglītības un zinātnes ministrijas personā, lai to ieguldītu Sabiedrības pamatkapitālā, tādējādi nodrošinot valsts pārvaldes funkciju veikšanu – interešu izglītības procesa, mācību procesa un praktisko apmācību organizēšanu.

8. Ievērojot minētos apsvērumus un pamatojoties uz Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta trešo un piekto daļu, Valsts pārvaldes iekārtas likuma 6. un 9.pantu un 10.panta trešo un ceturto daļu, Ministru kabinets nolemj atteikt nodot privatizācijai valsts īpašuma objektu.

9. Šo rīkojumu saskaņā ar Administratīvā procesa likuma 76.panta otro daļu un 188.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas laikrakstā „Latvijas Vēstnesis”.

Ministru prezidents V.Dombrovskis

Izglītības un zinātnes ministrs R.Broks

Iesniedzējs:

Izglītības un zinātnes ministrs R.Broks

Vizē:

Valsts sekretārs M.Gruškevics

D.Putāne

67047889, diana.putane@izm.gov.lv